Skandaal in wêreldrugby skend WB se integriteit - LionsWorld Forum
Quote Reply Topic: Skandaal in wêreldrugby skend WB se integriteit
Posted: 16-May-2018 at 11:24am
Wêreldrugby (WR), die internasionale beheerliggaam van die sport, het Dinsdag – ná 'n gesloer van drie maande – Roemenië, Spanje én België uit die WB-aanspraakstryd geskors.
Dit beteken onder meer dat Rusland, wat die vierde beste op die vlak onder die Sesnasiesreeks gevaar het (dus Europa se tiende beste span), nou Japan toe gaan vir die WB-toernooi; en dat Duitsland wat vanjaar nie 'n enkele toets kon wen nie, 'n kans in die uitspeelstryd teen die Europese derdevlakwenner, Portugal, kry.
Roemenië, Spanje en België is geskors omdat hulle onverkiesbare (onwettige) spelers in hul spanne vir die Europese aanspraakreeks ingesluit het.
Benewens die reekspunte wat afgetrek is, is die spanne met tussen £50 000 (byna R850 000) en £125 000 (oor die R2,1 miljoen) beboet.
WR is konsuis "uiters teleurgestel in die ongelukkige en onvermydelike gebeure", maar kan hoegenaamd nie sy hande in onskuld was nie. As internasionale beheerliggaam is hy in die beste posisie om verkiesbaarheid te kontroleer, en hy moet doodgewoon sy verantwoordelikheid in dié opsig aanvaar.
Die groot vraag is hoe 'n span onwettige spelers in ses tot agt toetse kan gebruik sonder dat die owerhede lont ruik. Dis eenvoudig nie goed genoeg nie.
Dalk moet WR maar aanvaar hy is onbekwaam om die spel wêreldwyd te vestig en na behore te beheer.
Die hele onverkwiklike affêre het begin toe Rugby Europa (RE), die gewestelike beheerliggaam, 'n Roemeense skeidsregter aangestel het om die wedstryd tussen Spanje en België in die Europese WB-aanspraakreeks te hanteer.
Spanje het daarop aangedring dat 'n onbetrokke blaser aangestel word omdat 'n Spaanse nederlaag Roemenië se plek in die WB-toernooi ten koste van Spanje sou verseker. 'n Arrogante amptenary het die Spaanse versoek van die hand gewys.
Die Spaanse Leeus het teen alle verwagting in verloor, die vinger na die skeidsregter gewys, en geëis dat die wedstryd oorgespeel word.
Dis tóé dat die beskuldigings van onwettige spelers links en regs begin vlieg, en dit RE se verwaande amptenary totaal ontredderd laat, sodat WR uiteindelik met die aanstelling van 'n regskommissie moes ingryp.
Die resultaat is die driedubbele skorsing.
Dit volg nadat Tahiti ook vroeër in Oseanië uit die WB-aanspraakreeks geskors is, nadat hy onwettige spelers teen die Cook-eilande gebruik het.
WR sal 'n plan moet maak om behoorlik toesig oor die verkiesbaarheid van spelers in toetsspanne onder sy toesig te hou. Hy kan nie dié verantwoordelikheid verplaas nie.
Die WB-toernooi en die spel in geheel se integriteit is ernstig in gedrang.
Quote Reply Posted: 16-May-2018 at 11:50am
Wat is n onwettige speler? Speler van ander lande?
Quote Reply Posted: 16-May-2018 at 11:55am
Blykbaar wat gebeur het is dat hulle spelers gekies het wat reeds vir ander lande se 2de internasionale span gespeel het, soos Frankyk se onder 20 span.